Tarybos direktyva
1984 m. gruodžio 18 d.
iš dalies keičianti Direktyvą 80/181/EEB dėl valstybių narių įstatymų, susijusių su matavimo vienetais, suderinimo
(85/1/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 100 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi Tarptautinės vienetų sistemos (SI) ilgio matavimo vieneto apibrėžimas tarptautiniu lygiu buvo pakeistas 17-oje Generalinėje svarsčių ir matų konferencijoje (CGPM); kadangi naujasis apibrėžimas turi būti taikomas Bendrijos lygiu;
kadangi teikiant 1981 m. gegužės 22 d. rekomendaciją Pasaulinė sveikatos organizacija paprašė, kad kraujo ir kitų kūno skysčių slėgiui matuoti, be kilopaskalio, matavimo vienetu būtų paliktas gyvsidabrio stulpelio milimetras; kadangi patartina, kad Komisija pritartų tam sprendimui;
kadangi efektiniam skerspjūviui branduolinių reakcijų metu matuoti visuotinai vartojamas barnas; kadangi patirtis rodo, kad pirmiau minėtą vienetą pakeisti Tarptautinės vienetų sistemos (SI) vienetu būtų gana sunku; kadangi dėl to būtina, kad branduolinėje srityje būtų leista vartoti barną;
kadangi dėl to Direktyva 80/181/EEB4 turėtų būti atitinkamai pakeista [4],
PRIĖMĖ ŠIĄ DIREKTYVĄ:
1 straipsnis
Direktyvos 80/181/EEB priedas šia direktyva iš dalies keičiamas taip:
1. I skyriaus 1.1 punkte pateiktas ilgio vieneto apibrėžimas pakeičiamas taip:
"Ilgio vienetas
Metras - tai atstumas, kurį vakuume nusklinda šviesa per 1/299 792458 sekundės dalį.
(17-sios Generalinės svarsčių ir matų konferencijos (CGPM) (1983) 1 rezoliucija.";
2. I skyriaus 4 skirsnyje:
a) lentelė papildoma taip:
"Dydis | Vienetas |
Pavadinimas | Simbolis | Apibrėžtis |
Kraujospūdis ir kitų kūno skysčių slėgis | Gyvsidabrio milimetras | Hg* mm | 1 mm Hg = 133,322 Pa |
Efektinis skerspjūvis | Barnas | b | 1 b = 10-28 m2" |
b) pastaba keičiama taip:
"1.3 punkte išvardytus priešdėlius ir jų simbolius galima vartoti kartu su pirmiau minėtais vienetais ir simboliais, išskyrus gyvsidabrio milimetrą ir jo simbolį. Tačiau kartotinis 102a vadinamas "hektaru"."
3. II skyriuje:
a) kraujospūdžio matavimo vienetas lentelėje išbraukiamas;
b) pastaba keičiama taip:
"Priešdėlius ir I skyriaus 1.3 punkte išvardytus jų simbolius galima vartoti kartu su pirmiau minėtais vienetais ir simboliais, išskyrus simbolį "g"."
2 straipsnis
Valstybės narės priima įstatymus ir kitus teisės aktus, kurie, įsigalioję iki 1985 m. liepos 1 d., ją įgyvendina. Apie tai jos nedelsdamos praneša Komisijai.
3 straipsnis
Ši direktyva skirta valstybėms narėms.
Priimta Briuselyje, 1984 m. gruodžio 18 d.